sagorsarker/bangla-wikipedia huggingface dataset:
রবার্ট হার্ভে

রবার্ট লিওন হার্ভে, (; জন্ম: ১৪ সেপ্টেম্বর, ১৯১১ - মৃত্যু: ২০ জুলাই, ২০০০) অরেঞ্জ ফ্রি স্টেটের সুইনবার্ন এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৩৬ সালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে নাটাল দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শী ছিলেন রবার্ট হার্ভে।
১৯৩৩-৩৪ মৌসুম থেকে ১৯৩৯-৪০ মৌসুম পর্যন্ত রবার্ট হার্ভের প্রথম-শ্রেণীর খেলোয়াড়ী জীবন চলমান ছিল। খাঁটিমানের ডানহাতি ব্যাটসম্যান ছিলেন রবার্ট হার্ভে। তবে, দ্বিতীয় বিশ্বযুদ্ধের কারণে তার খেলোয়াড়ী জীবনের সমাপ্তি ঘটে।
১৯৩৩-৩৪ মৌসুমে নাটাল দলের পক্ষে দুইটি প্রথম-শ্রেণীর খেলায় অংশ নিলেও আশানুরূপ সফলতার স্বাক্ষর রাখতে পারেননি। দুই বছর পর পুনরায় নাটাল দলের পক্ষে খেলেন। ১৯৩৫-৩৬ মৌসুমে অস্ট্রেলিয়া দল দক্ষিণ আফ্রিকা গমন করে। এ পর্যায়ে নাটালের সদস্যরূপে সফরকারীদের বিপক্ষে ১৬ ও ১০৪ রান তুলেন। ক্ল্যারি গ্রিমেট তাকে বোল্ড করলেও পৌনে চার ঘণ্টা অবিচলচিত্তে রক্ষণাত্মক ক্রীড়াশৈলী প্রদর্শনের পাশাপাশি মারমুখী ভূমিকায় অবতীর্ণ হয়েছিলেন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন রবার্ট হার্ভে। ১৫ ফেব্রুয়ারি, ১৯৩৬ তারিখে জোহেন্সবার্গে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। এরপর, ২৮ ফেব্রুয়ারি, ১৯৩৬ তারিখে ডারবানে একই দলের বিপক্ষে সর্বশেষ টেস্টে অংশ নেন তিনি।
পাঁচ খেলার ঐ টেস্ট সিরিজের প্রথম তিনটি খেলায় গ্রিমেট ও বিল ও’রিলি’র কল্যাণে অস্ট্রেলিয়া দল দুই টেস্টে জয় পেয়ে এগিয়ে যায়। ডাডলি নোর্স বাদে অন্য কোন দক্ষিণ আফ্রিকান ব্যাটসম্যান কোন ইনিংসেই ৬৬ রানের অধিক রান তুলতে পারেননি। চতুর্থ টেস্টে রবার্ট হার্ভেকে দলে নেয়া হয়। খেলায় তিনি সীমিত পর্যায়ের সফলতা পান। ৫ ও ১৭ রান তুলেন। সিরিজে স্বাগতিক দল সর্বাপেক্ষা বাজে ফলাফলের শিকার হয়। তাসত্ত্বেও তিনি গ্রিমেটের বলে একটি ছক্কা হাঁকিয়েছিলেন। চতুর্থ ও পঞ্চম টেস্টের মাঝামাঝি সময়ে আর একটিমাত্র প্রথম-শ্রেণীর ক্রিকেট খেলার আয়োজন করা হয়। নাটাল ও অস্ট্রেলিয়া একাদশের এটি দ্বিতীয় খেলা ছিল। এবার হার্ভে ১৩৮ রান তুলেন। এ সংগ্রহটি নাটালের প্রথম ইনিংসে সংগৃহীত ২৭২ রানের অর্ধেকের চেয়ে অল্প বেশি ছিল। এ পর্যায়ে দ্বিতীয় উইকেটে নাটাল ও দক্ষিণ আফ্রিকার দলনেতা হার্বি ওয়েডের সাথে ১৩৫ রান তুলেছিলেন। হার্ভেকে পঞ্চম টেস্টের জন্যেও খেলানো হয়। ২৮ ও ১ রান তুললেও আবারও শোচনীয় পরাজয়ের কবলে পড়ে তার দল। দলের শেষ ছয়জন ব্যাটসম্যানের মধ্যে ক্ল্যারি গ্রিমেটের বলে ভিক রিচার্ডসনের কটে পরিণত করা পাঁচজনের প্রথম ছিলেন তিনি।
অস্ট্রেলীয়দের বিপক্ষে দক্ষিণ আফ্রিকান ব্যাটসম্যানেরা মাত্র চারটি শতরানের ইনিংস খেলতে পেরেছিল। দুইটি করেছিলেন নোর্স ও দুইটি হার্ভে। তন্মধ্যে, নোর্সের একটি সেঞ্চুরি ছিল টেস্টে। এগুলোই হার্ভের সমগ্র প্রথম-শ্রেণীর খেলোয়াড়ী জীবনের একমাত্র ঘটনা ছিল। তাসত্ত্বেও তিনি ব্যাটসম্যান হিসেবে খেলা চালিয়ে যান। নাটালে ১৯৩৯-৪০ মৌসুম পর্যন্ত বোলিংয়েরও উত্তরণ ঘটান। তবে, আর মাত্র এগারোবার পঞ্চাশোর্ধ্ব রান সংগ্রহ করতে পেরেছেন। কোন শতরানের ইনিংস খেলতে পারেননি।
দ্বিতীয় বিশ্বযুদ্ধ শেষ হলে দক্ষিণ আফ্রিকান বাহিনীর সাময়িকভাবে ক্যাপ্টেন উপাধি ধারণ করেন। তাকে এমবিই উপাধি প্রদান করা হয়। ২০ জুলাই, ২০০০ তারিখে ৮৮ বছর বয়সে কোয়াজুলু-নাটালের ক্লুফ এলাকায় রবার্ট হার্ভের দেহাবসান ঘটে।
করিমগঞ্জ পৌরসভা

করিমগঞ্জ পৌরসভা বাংলাদেশের ঢাকা বিভাগের কিশোরগঞ্জ জেলার অন্তর্গত একটি পৌরসভা।
করিমগঞ্জ পৌরসভাটি ৫মে ২০০৩ সালের প্রতিষ্ঠিত হয়। ২০১১ সালের নির্বাচনের পূর্বে উপজেলা নির্বাহী অফিসারগণ প্রশাসক হিসাবে দায়িত্ব পালন করেন। পৌরসভার ১ম নির্বাচনে মেয়র হিসাবে আব্দুল কাইয়ুম বিজয়ী হয়ে ১৬ ফেব্রায়ারী ২০১১ সালে দায়িত্বভার গ্রহণ কন।
আয়তন ৭.৮৫ বর্গ কিলোমিটার। জনসংখ্যা- ৪১,১০৮ জন।
শিক্ষার হার : ৬৬%
শিক্ষা প্রতিষ্ঠানঃ
বর্তমান মেয়র- আব্দুল কাইয়ুম
হোসেনপুর পৌরসভা

হোসেনপুর পৌরসভা বাংলাদেশের ঢাকা বিভাগের কিশোরগঞ্জ জেলার অন্তর্গত একটি পৌরসভা।
০৫ ফেব্রয়ারী ২০০৬ সালে আড়াইবাড়ীয়া ইউনিয়নের বৃহদাংশ ও সিদলা ইউনিয়নের আংশিক সর্ব মোট ৫.৪৬ বর্গ কিঃমিঃ(২.১৮ বর্গমাইল) বিশিষ্ট এলাকা নিয়ে হোসেনপুর পৌরসভা গঠিত হয় ও এর কার্যক্রম শুরু হয়।
১। ১নং ওয়ার্ড কাইছমা ও পদুরগাতী
২। ২নং ওয়ার্ড ধুলিহর ও মাইপরশপাড়া 
৩। ৩নং ওয়ার্ড দক্ষিণ মাইপরশপাড়া, নিরাহারগাতী। 
৪। ৪নং ওয়ার্ড আড়াইবাড়ীয়া
৫। ৫নং ওয়ার্ড ঢেকিয়া
৬। ৬নং ওয়ার্ড ধুলজুড়ী
৭। ৭নং ওয়ার্ড পূর্ব দীপেশ্বর
৮। ৮নং ওয়ার্ড পশ্চিম দীপেশ্বর 
৯। ৯নং ওয়ার্ড জামাইল
পৌর এলাকার মোট জনসংখ্যা ২৮,২০৬ জন (২০১১ আদমশুমারী অনুযায়ী)। এখানকার জনসংখ্যার ৬৫.৪৪% শিক্ষিত, ৪৫% ব্যবসায়ী ও চাকুরীজীবি ৩০% কৃষিজিবি ও অন্যান্য পেশার জনসংখ্যা ২৫%।
শিক্ষার হার : ৬৭%
হোসেনপুর পৌরসভার প্রধান শিক্ষা প্রতিষ্ঠানগুলোর মধ্যে রয়েছে:
1. হোসেনপুর সরকারি কলেজ
2. হোসেনপুর সরকারি মহিলা কলেজ 
3. হোসেনপুর সরকারি মডেল পাইলট স্কুল অ্যান্ড কলেজ
4. হোসেনপুর সরকারি পাইলট বালিকা উচ্চ বিদ্যালয়
5. হোসেনপুর আদর্শ উচ্চ বিদ্যালয়
6. হোসেনপুর উপজেলা সদর দাখিল মাদ্রাসা
বর্তমান মেয়র- মোঃ আঃ কাইয়ুম (খোকন)
প্রিয়াঙ্কা কোঠারি

প্রিয়াঙ্কা কোঠারি (জন্ম: ৩০শে নভেম্বর ১৯৮০; প্রায়শই নিশা কোঠারি বা আমোহা নামে পরিচিত) হলেন একজন অভিনেত্রী এবং মডেল। তিনি বলিউড, তেলুগু, তামিল এবং কন্নড় চলচ্চিত্রে অভিনয় করেছেন। তিনি প্রায়শই রাম গোপাল বর্মা দ্বারা পরিচালিত চলচ্চিত্রে অভিনয় করে থাকেন।
প্রিয়াঙ্কা কোঠারি ১৯৮০ সালের ৩০শে নভেম্বর তারিখে ভারতের পশ্চিমবঙ্গে জন্মগ্রহণ করেছেন। তিনি দশম শ্রেণিতে থাকাকালীন নতুন দিল্লিতে চলে আসেন এবং দিল্লি বিশ্ববিদ্যালয়ের অধীনে দয়াল সিং কলেজ থেকে রসায়ন নিয়ে স্নাতক ডিগ্রি অর্জন করেন। তিনি রসায়নবেছে নিয়েছিলেন, কারণ তাঁর বাবা একজন রাসায়নিক ব্যবসায়ী এবং তাঁর মা গৃহিণী। তিনি ২ বছর ধরে কত্থক শিখেছেন এবং কিশোর নমিত কাপুরের সাথে অভিনয় ক্লাসে অংশ নিয়েছেন।
কলেজের পড়াশোনা সম্পন্ন করার পরে, কোঠারি একজন মডেল হয়ে উঠেন এবং বেশ কয়েকটি বিজ্ঞাপনী প্রচারে উপস্থিত হন। চড়তি জওয়ানি মেরি চাল মস্তানির রিমিক্স মিউজিক ভিডিওতে তিনি অভিনয় করেছিলেন। ২০০৩ সালে, তিনি অভিনেতা আর. মাধবনের সাহায্যে চলচ্চিত্র জগতে প্রবেশ করেছিলেন, যিনি তাঁর ছবি দেখার পরে তাঁকে নিজের ছবিতে অডিশনের জন্য সুপারিশ করেছিলেন। তিনি তাঁর সাথে অভিনয়ের মধ্য দিয়ে তামিল চলচ্চিত্র "জয় জয়"-এর মাধ্যমে অভিনয়ের সূচনা করেছিলেন, তাঁকে উক্ত চলচ্চিত্রে আমোগা নামে অভিহিত করা হয়েছিল। ২০০৫ সালে মুক্তিপ্রাপ্ত চলচ্চিত্র "সরকার"-এ অভিনয়ের মাধ্যমে তিনি বলিউড জগতে পা রাখেন এবং তারপরে একই বছর রাম গোপাল বর্মা এবং রোহিত যুগরাজ পরিচালিত চলচ্চিত্র "জেমস"-এ হাজির হন। "জেমস" তাঁকে রাতারাতি যৌন প্রতীক হিসাবে রূপান্তরিত করে। এরপরে তিনি ইমরান হাশমীর সাথে "দ্য কিলার" নামক চলচ্চিত্রে অভিনয় করেছেন। সেই থেকে তিনি কম গুরুত্বপূর্ণ চলচ্চিত্র এবং চরিত্রে অভিনয় করা শুরু করেছিলেন। রাম গোপাল বর্মার "শিব", "ডরনা জরুরি হ্যায়", "আগ" এর মতো চলচ্চিত্রে তাঁকে নিয়মিত দেখা গিয়েছিল, যেখানে তিনি গুন্ডার চরিত্রে অভিনয় করেছিলেন। অতঃপর তিনি "ঘুংগরু", "ডার্লিং" এবং "অজ্ঞাত" নামে বেশ কয়েকটি চলচ্চিত্রে অভিনয় করেছেন। এছাড়াও তিনি "গো" এবং "স্টকার" এর মতো চলচ্চিত্রে অভিনয় করেছিলেন। তাঁর অভিনীত বেশিরভাগ চলচ্চিত্রই বাণিজ্যিকভাবে ব্যর্থ হয়েছিল। তিনি ২০০৯ সালে পুনীত রাজকুমারের বিপরীতে "রাজ দ্য শোম্যান" এ অভিনয়ের মাধ্যমে স্যান্ডলউডে (কর্ণাটকের চলচ্চিত্র) আত্মপ্রকাশ করেছিলেন এবং পরে "দন্ডুপাল্যে" একটি পার্শ্ব চরিত্রে অভিনয় করেছিলেন। তাঁকে বালাকৃষ্ণের সাথে একটি তেলুগু চলচ্চিত্রে দেখা গিয়েছিল, যার নাম ছিল "ওক্কা মাগাড়ু"। এরপর তিনি "হরি ওম" নামে আরেকটি চলচ্চিত্রে অভিনয় করেছিলেন।
কাজল কিরণ

কাজল কিরণ (সুনীতা কুলকার্নি হিসাবে জন্মগ্রহণ করেছিলেন, তিনি কাজল কুলকার্নি নামেও পরিচিত) হলেন একজন প্রাক্তন ভারতীয় অভিনেত্রী এবং মডেল, যিনি মূলত হিন্দি চলচ্চিত্রে অভিনয় করেছিলেন, পাশাপাশি মালয়ালম, কন্নড় এবং তামিল চলচ্চিত্রে অভিনয় করেছিলেন। কিরণ ১৯৭৭ সালে অভিষেক করেছিলেন এবং উপস্থিত হয়েই হিন্দি চলচ্চিত্রে নিজেকে একজন শীর্ষস্থানীয় অভিনেত্রী হিসাবে প্রতিষ্ঠিত করেছিলেন। তিনি তাঁর কর্মজীবন জুড়ে ৪০টিরও বেশি চলচ্চিত্রে উপস্থিত হয়েছিলেন। কিরণ বেশিরভাগ ক্ষেত্রেই পার্শ্ব চরিত্রে অভিনয় করেছিলেন, মাঝে মাঝে কেন্দ্রীয় নায়িকা বা বা বিশেষ অতিথি চরিত্রেও অভিনয় করেছেন।
কাজল কিরণ ভারতের মহারাষ্ট্রের মুম্বইয়ের এক মধ্যবিত্ত মারাঠি পরিবারে জন্মগ্রহণ করেছেন এবং সেখানেই তিনি তাঁর শৈশব অতিবাহিত করেছেন। তিনি তাঁর ভাই রবি কুলকার্নির সাথেই বড় হয়েছেন। তিনি তাঁর মুম্বইয়ের সেন্ট জোসেফ হাই স্কুল হতে পড়াশোনা সম্পন্ন করেছেন; যেখানে তিনি প্রাথমিকভাবে পদার্থবিজ্ঞান এবং জীববিজ্ঞান বিভাগে অধ্যয়ন করেছিলেন, কিন্তু তাঁর মূল স্বপ্ন ছিল ডাক্তার হওয়া।
১৯৭৭ সালে কিরণ তাঁর চলচ্চিত্র জগতের জীবন শুরু করেছিলেন; তিনি পরিচালক নাসির হুসাইন দ্বারা পরিচালিত তাঁর রোমান্টিক কমেডি "হাম কিসিসে কম নহি"-তে ঋষি কাপুরের নায়িকা হিসেবে কিশরিনা (চলচ্চিত্রের পরের অংশে তারিক খানের নায়িকা হিসাবে) নামক চরিত্রে অভিনয় করার মাধ্যমে এই জগতে পা রাখেন। তিনি অভিনেতা-অভিনেত্রী আমজাদ খান এবং জিনাত আমানের সাথেও কাজ করেছেন। এই চলচ্চিত্রটি উক্ত বছরের তৃতীয় সর্বাধিক আয়ের চলচ্চিত্রে পরিণত হওয়ার মাধ্যমে বক্স অফিসে একটি বড় সাফল্য অর্জন করেছিল। এটি একটি প্রথম শ্রেণীর চলচ্চিত্র হিসাবে চিহ্নিত হয়েছে। এই চরিত্রে কিরণের অভিনয় তাঁকে এক বড় তারকা করে তুলেছিল, চলচ্চিত্র জগতে তাঁর এই আনুষ্ঠানিক আত্মপ্রকাশ তাঁকে অনেক বেশি খ্যাতি অর্জন করতে সাহায্য করেছিল।
এই চলচ্চিত্রটির সাফল্যের পরে কিরণ আরও চলচ্চিত্রের প্রস্তাব পেতে শুরু করেছিলেন এবং তিনি তাঁর অভিনয় অব্যাহত রেখেছিলেন। অতঃপর ১৯৮০ সালে "মাঙ্গ ভরো সজনা" নামক চলচ্চিত্রে গীতা সিনহা নামক মূল চরিত্রে অভিনয় করেছিলেন; এই চলচ্চিত্রে তিনি জিতেন্দ্রর (যিনি এই চলচ্চিত্রে দ্বৈত চরিত্র পালন করেছিলেন) নায়িকার চরিত্রে অভিনয় করেছিলেন। জিতেন্দ্রর পাশাপাশি তিনি এই চলচ্চিত্রে রেখা এবং মৌসুমী চট্টোপাধ্যায়ের মতো অভিনেত্রীর সাথে অভিনয় করার সুযোগ পেয়েছিলেন। এই চলচ্চিত্রটি বাণিজ্যিক ভাবে সফল একটি চলচ্চিত্রে পরিণত হয়েছিল।
রবার্ট গ্রাহাম

রবার্ট গ্রাহাম (; জন্ম: ১৬ সেপ্টেম্বর, ১৮৭৭ - মৃত্যু: ২১ এপ্রিল, ১৯৪৬) কেপ প্রদেশের গ্রাহামসটাউন এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৮৯৯ সালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্স ও কেপ কলোনি দলের প্রতিনিধিত্ব করেন। দলে তিনি মূলতঃ ডানহাতি মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন তিনি।
১৮৯৭-৯৮ মৌসুমে রবার্ট গ্রাহামের প্রথম-শ্রেণীর খেলোয়াড়ী জীবন চলমান ছিল। ফিল্ডিংকালে নিরাপদ দূরত্বে অবস্থান করতেন। ১৮৯৭-৯৮ মৌসুমের কারি কাপে ওয়েস্টার্ন প্রভিন্স দলের পক্ষে প্রথম-শ্রেণীর ক্রিকেটে অভিষেক ঘটে তার। ট্রান্সভালের বিপক্ষে তার দল চতুর্থবারের মতো শিরোপা জয় করলেও তিনি কোন ভূমিকা রাখতে পারেননি। তবে, ১৮৯৮-৯৯ মৌসুমে অনুষ্ঠিত পরের খেলায় কেপ কলোনির সদস্যরূপে লর্ড হকের নেতৃত্বে সফররত ইংরেজ একাদশের বিপক্ষে ৫/৫৪ পেয়েছিলেন। ফলশ্রুতিতে, জোহেন্সবার্গে অনুষ্ঠিত সিরিজের প্রথম টেস্টে অংশগ্রহণ করার জন্য দলের সদস্যরূপে মনোনীত হন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন রবার্ট গ্রাহাম। ১৪ ফেব্রুয়ারি, ১৮৯৯ তারিখে জোহেন্সবার্গে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এরপর, ১ এপ্রিল, ১৮৯৯ তারিখে কেপ টাউনে একই দলের বিপক্ষে সর্বশেষ টেস্টে অংশ নেন তিনি।
অভিষেক টেস্ট খেলায় তিনি ৬০ রান খরচায় দুই উইকেট ও দুইটি ক্যাচ পেয়েছিলেন। ঐ খেলায় সফরকারী দল ৩২ রানে জয়ী হয়। এরপর আবারও কেপ কলোনি একাদশের সদস্যরূপে সফরকারীদের বিপক্ষে খেলে ৬/৯৭ পান। এরফলে, কেপ টাউনে অনুষ্ঠিত দ্বিতীয় টেস্টেও তার অংশগ্রহণ নিশ্চিত হয়। ঐ খেলায় ১/৬৭ পান ও মাত্র দুই রান তুলেন। উভয় ইনিংসেই তিনি আলবার্ট ট্রটের শিকারে পরিণত হন।
এরপর দুই মৌসুম প্রথম-শ্রেণীর খেলায় অংশগ্রহণ করা থেকে বিরত ছিলেন। তাসত্ত্বেও, ১৯০১ সালে দক্ষিণ আফ্রিকা দলের সদস্যরূপে ইংল্যান্ড গমনার্থে তাকে দলে অন্তর্ভুক্ত করা হয়। তবে, টেস্ট দলে তাকে রাখা হয়নি। এ সফরে তিনি তার প্রথম-শ্রেণীর ক্রিকেটে ব্যক্তিগত সর্বোচ্চ রান তুলেন। লিচেস্টারশায়ারের বিপক্ষে অপরাজিত ৬৩ রান সংগ্রহ করেন। একমাত্র অর্ধ-শতরান ছিল। এগারো নম্বরে ব্যাটিংয়ে নেমে এ সংগ্রহ করেন।
এছাড়াও, তিনবার ইনিংসে পাঁচ উইকেট পেয়েছিলেন তিনি। তন্মধ্যে, ডার্বিশায়ারের বিপক্ষে খেলার উভয় ইনিংসে ৬/৮৪ ও ৫/৪৭ বোলিং পরিসংখ্যান গড়েছিলেন। এটিই খেলায় তার একমাত্র দশ উইকেট লাভ করা ছিল। ওরচেস্টারশায়ারের বিপক্ষে ৮/৯০ পেয়েছিলেন। খেলাটি টাইয়ে পরিণত হন।
২১ এপ্রিল, ১৯৪৬ তারিখে ৬৮ বছর বয়সে ইংল্যান্ডের সাসেক্সের আপারটন এলাকায় রবার্ট গ্রাহামের দেহাবসান ঘটে। তার মৃত্যুর বিষয়ে উইজডেনে কোন শোকসংবাদ প্রকাশিত হয়নি।
তার ভাই জে.এম. গ্রাহাম ট্রান্সভাল, ভাইপো ডি.কে. গ্রাহাম ওয়েস্টার্ন প্রভিন্স ও কাকা টি.এল. গ্রাহাম ওয়েস্টার্ন প্রভিন্সের পক্ষে খেলেছেন।
হসন্ত ফার্নান্দো

কান্দাগে হসন্ত রুয়ান কুমারা ফার্নান্দো (; জন্ম: ১৪ অক্টোবর, ১৯৭৯) পান্দুয়ারা এলাকায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। ২০০২ থেকে ২০০৬ সময়কালে সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর শ্রীলঙ্কান ক্রিকেটে বাসনাহিরা সাউথ, চিল ম্যারিয়ান্স ক্রিকেট ক্লাব, মুরস স্পোর্টস ক্লাব, সেবাস্টিয়ানিটিস ক্রিকেট ও অ্যাথলেটিক ক্লাব, শ্রীলঙ্কা এ দল ও শ্রীলঙ্কা অনূর্ধ্ব-১৯ দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি ডানহাতে মিডিয়াম-ফাস্ট বোলিং করতেন হসন্ত ফার্নান্দো।
মোরাতুয়ার প্রিন্স অব ওয়ালস কলেজে অধ্যয়ন করেছেন। ২০০১-০২ মৌসুম থেকে হসন্ত ফার্নান্দো’র প্রথম-শ্রেণীর খেলোয়াড়ী জীবন চলমান রয়েছে। ব্যাট হাতে নিয়ে তিন সেঞ্চুরি সহযোগে ৩৫.০৫ গড়ে রান সংগ্রহ করেন। এছাড়াও, বল হাতে ১৫.৭৩ গড়ে ৬১ উইকেট পান।
২০০৬ সালে হোয়াইটহ্যাভেন ক্রিকেট ক্লাবে পেশাদার খেলোয়াড় হিসেবে চুক্তিবদ্ধ হন। লিগের বোলিং গড়ে শীর্ষ স্থান অধিকার করেন। শ্রীলঙ্কা দল থেকে বাদ পড়ার পর ইংল্যান্ডে চলে যান। সেখানে অর্ধ-পেশাদারী পর্যায়ের দল প্লাইমাউথে স্থানীয় ৫০ ওভারের লিগ প্রতিযোগিতায় খেলেন। আকস্মিকভাবেই শ্রীলঙ্কান ২০/২০ দলে খেলার জন্যে আমন্ত্রিত হন ও দলের গুরুত্বপূর্ণ সংরক্ষিত খেলোয়াড় ছিলেন। প্লাইমাউথ দল পরবর্তীতে লিগের শীর্ষ স্থান দখল করে। ২০১১ সালে সাডবারি সিসিতে পেশাদারী খেলোয়াড় ছিলেন। এ পর্যায়ে ইস্ট অ্যাংলিয়ান প্রিমিয়ার লিগের মর্যাদা অক্ষুণ্ন রাখতে ক্লাবে ভূমিকা রাখেন। ২০১২ সালেও ক্লাবে যুক্ত থাকেন।
সমগ্র খেলোয়াড়ী জীবনে দুইটিমাত্র টেস্ট ও সাতটিমাত্র একদিনের আন্তর্জাতিকে অংশগ্রহণ করেছেন হসন্ত ফার্নান্দো। ৮ নভেম্বর, ২০০২ তারিখে জোহেন্সবার্গে স্বাগতিক দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। এরপর, ১৫ নভেম্বর, ২০০২ তারিখে সেঞ্চুরিয়নে একই দলের বিপক্ষে সর্বশেষ টেস্টে অংশ নেন তিনি।
সেবাস্টিয়ানিটিস ক্রিকেট ও অ্যাথলেটিক ক্লাবে মাত্র এক মৌসুম খেলার পরপরই দল নির্বাচকমণ্ডলীর দৃষ্টি আকর্ষণে সক্ষম হন। ২০০৩ সালের ক্রিকেট বিশ্বকাপকে ঘিরে দল নির্বাচকমণ্ডলী তাদের একদিনের দলের উপযোগী ফাস্ট বোলিং অল-রাউন্ডারের সন্ধান করছিল। হসন্ত ফার্নান্দোকে শীর্ষে রাখা হয়। ঐ মৌসুমে তিনি তিনটি সেঞ্চুরির সন্ধান পেয়েছিলেন। ক্রিকেট বিশ্বকাপে দলের অন্যতম খেলোয়াড় হিসেবে তাকে শ্রীলঙ্কা দলে রাখা হয়।
৪ আগস্ট, ২০০২ তারিখে বাংলাদেশ দলের বিপক্ষে একদিনের আন্তর্জাতিকে অভিষেক পর্ব সম্পন্ন হয় তার। খেলায় তার বোলিং বেশ আশাপ্রদ ছিল। পেসে দক্ষতা দেখালেও নিখুঁত নিশানা ও খেলার বোলিং ভঙ্গীমায় বৈচিত্র্য লক্ষ্য করা যায়। সাত নম্বরে ব্যাটিংয়ে নামলেও সুবিধে করতে পারেননি। তবে বল হতে বেশ সফল হন। পেসের অভাব সত্ত্বেও বৈচিত্র্যময় বোলিং উপহার দেন।
পরের বছর দলের সাথে দক্ষিণ আফ্রিকা গমন করেন। জোহেন্সবার্গে তার টেস্ট অভিষেক ঘটে। কিন্তু, উভয় ইনিংসেই তিনি শূন্য রানে বিদেয় নেন। তিন বছর পর বাংলাদেশ সফরে যান। পরবর্তীতে দক্ষিণ আফ্রিকায় অনুষ্ঠিত ২০০৭ সালের আইসিসি টুয়েন্টি২০ বিশ্ব চ্যাম্পিয়নশীপে খেলার জন্য আমন্ত্রিত হন।
রশিদাবাদ ইউনিয়ন

রশিদাবাদ ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
নিচের ছকে জনপ্রতিনিধিদের নাম উল্লেখ করা হয়েছে:
লতিবাবাদ ইউনিয়ন

লতিবাবাদ ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
ইউনিয়নের আয়তনঃ  ১২ বর্গ কিঃ মিঃ
কালের স্বাক্ষী বহনকারী নরসিংদি নদীর তীরে গড়ে উঠা কিশোরগঞ্জ উপজেলার একটি ঐতিহ্যবাহী অঞ্চল লতিবাবাদ ইউনিয়ন। কাল পরিক্রমায় এই ইউনিয়ন আজ সবদিকে এগিয়ে।
শিক্ষার হার :
শিক্ষা প্রতিষ্ঠান
বর্তমান চেয়ারম্যান-
|+প্রাক্তন চেয়ারম্যানগণের তালিকা
!ক্রমিক নং
!চেয়ারম্যানগণের নাম
!মেয়াদকাল
মাইজখাপন ইউনিয়ন

মাইজখাপন ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
শিক্ষার হার :
শিক্ষা প্রতিষ্ঠান
বাংলার প্রথম মহিলা কবি চন্দ্রাবতীর জন্মস্থান ও বাড়ি এই ইউনিয়নের বর্তমানে কাচারিপাড়া গ্রামে।
মহিনন্দ ইউনিয়ন

মহিনন্দ ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
শিক্ষার হার :
শিক্ষা প্রতিষ্ঠান
যশোদল ইউনিয়ন

যশোদল ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
১নং
শিক্ষার হার :৭০%
শিক্ষা প্রতিষ্ঠান
বর্তমান চেয়ারম্যান-
বৌলাই ইউনিয়ন

বৌলাই ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন। 
শিক্ষার হার :
শিক্ষা প্রতিষ্ঠান
বিন্নাটি ইউনিয়ন

বিন্নাটি ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
শিক্ষার হার :
শিক্ষা প্রতিষ্ঠান
বিন্নাটি বাজর গোলচক্কর/ বিজয় ৭১ মোড়।
মারিয়া ইউনিয়ন

মারিয়া ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
মারিয়া ইউনিয়নর সাথে কিশোরগঞ্জ জেলা শহরের সীমানা থাকায় ইউনিয়নের কিছু অংশের শহরায়ন হয়েছে।
বাংলাদেশের স্বাধীনতা মারিয়ায় সম্মুখযুদ্ধ সংগঠিত হয়। ১৯৭১ সালের ২৬শে নভেম্বর মুক্তিবাহিনীর গ্রুপ কমান্ডার খায়রুল জাহান ও শুকুর মাহমুদ মারিয়া ইউনিয়নে প্যারাভাঙ্গা নামক স্থানে পাকিস্তান সেনাবাহিনীর বিরুদ্ধে সম্মুখযুদ্ধে লিপ্ত হন এবং দুজনেই শহীদ হন। তাদের দুজনকে মরণোত্তর বীর প্রতীক খেতাবে ভূষিত করা হয়।
শিক্ষার হার :
শিক্ষা প্রতিষ্ঠান
বর্তমান চেয়ারম্যান-পদ শূন্য
চৌদ্দশত ইউনিয়ন

চৌদ্দশত ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
ওয়ার্ড ভিত্তিক গ্রামের সংখ্যাঃ ৩৬ টি। চৌদ্দশত পশ্চিমপাড়া, চৌদ্দশত উত্তরপাড়া, জালিয়াপাড়া, বৃন্দাগড়, সুলতান পুর, পাড়াপ্রমানন্দ, ধলিয়াচর, পাগলাকান্দা, জিনারাই, বাকলারচর, শেরপুর, ধিরুয়াইল কান্দা, বড়খালেরপাড়,জশিয়াইল, নোহার, দরবারপুর, মধুরদিয়া, মাটিকাটা, বাটাইল, টুটিয়ারচর, নান্দলা, চুপিনগর, পয়ত্রিশকাহন, টিকুয়াইল, লওনা, জালুয়াপাড়া, গোবিন্দপুর, নেহারদিয়া, দপ্তরিকান্দা, কাজিরগাঁও, বঠখিলা, পনকলিমা, মতলবপুর, চারুয়াকান্দি, বগাডুবী, খালেরপাড়।
ইউনিয়নের আয়তন ২৩ বর্গ কি.মি.। জনসংখ্যা ৪০৮৭৩ জন।
শিক্ষার হার: ৬৬%
শিক্ষা প্রতিষ্ঠান
কর্শাকড়িয়াইল ইউনিয়ন

কর্শাকড়িয়াইল ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
দামপাড়া, চিকনীরচর, কানকাটি, কোদালাটিয়া, সুন্দরকোনা, ঝিকরজোড়া, বাদে কড়িয়াইল, কড়িয়াইল, গোবিন্দপুর, তিলকনাথপুর, সেহড়া, জালিয়া, মনাকর্শা।
আয়তন- ৬ বর্গমাইল, লোকসংখ্যা -পুরুষঃ ২০,১০৬ জন, মহিলাঃ ১৮,৫৬০ জন।
শিক্ষার হার: ৪৮%
শিক্ষা প্রতিষ্ঠান
বর্তমান চেয়ারম্যান- মোঃ বদর উদ্দীন
দানাপাটুলী ইউনিয়ন

দানাপাটুলী ইউনিয়ন বাংলাদেশের ঢাকা বিভাগের কিশোরগঞ্জ জেলার সদর উপজেলার একটি ইউনিয়ন।
শিক্ষার হার :
শিক্ষা প্রতিষ্ঠান
কিশোরগঞ্জ বাংলাদেশের গুরুত্বপূর্ণ জেলা হিসেবে পরিচিত। বাংলাদেশের অনেক জ্ঞানী ও গুণী জনের জন্মভূমি। কিশোরগঞ্জের জন্মগ্রহণ করেন, মুক্তিযুদ্বের অন্যতম সংগঠক, বঙ্গবন্ধু শেখ মুজিবুর রহমানের আস্তাবাজন ও সহযোগী সৈয়দ নজরুল ইসলাম। তিনি মুজিবনগর সরকারের অস্থায়ী রাষ্ট্রপ্রতি ও ছিলেন।। এই কিশোরগঞ্জ জন্মগ্রহণ করেন আওয়ামী লীগের সাধারণ সম্পাদক ও স্হানীয় সরকার ও সমবায় মন্ত্রী ও এলজিআরডি মন্ত্রী সৈয়দ আশরাফুল ইসলাম।। বতমান রাষ্ট্রপ্রতি আবদুল হামিদ সাহেবের বাড়ি ও উর্বর কিশোরগঞ্জে।।
কিম যশপাল

কিম (সত্যকিম যশপাল হিসাবে জন্মগ্রহণ করেছেন, তিনি কিম যশপাল নামেও পরিচিত) হলেন একজন প্রাক্তন ভারতীয় অভিনেত্রী এবং মডেল, যিনি ১৯৮০-এর দশক জুড়ে হিন্দি চলচ্চিত্র তাঁর কাজ এবং অবদানের জন্য পরিচিত। তিনি কেন্দ্রীয় এবং পার্শ্ব চরিত্রে অভিনয় করার পাশাপাশি চলচ্চিত্র জীবনের পরবর্তী বছরগুলোতে বিভিন্ন অতিথি চরিত্রে এবং আইটেম গানে উপস্থিত হওয়ার জন্য খ্যাতি অর্জন করেছেন।
কিম যশপাল তাঁর কর্মজীবনের প্রথম দিকের বছরগুলো মডেলিংয়ের সাথে জড়িত ছিলেন, যেখানে তিনি স্টার অ্যান্ড স্টাইল ম্যাগাজিন-সহ বিভিন্ন ম্যাগাজিনের প্রচ্ছদে উপস্থিত হয়েছিলেন। তারপরে ১৯৭৯ সালে তিনি অভিনয় শুরু করেন, "পাহারাদার" নামক চলচ্চিত্রে তিনি সর্বপ্রথম উপস্থিত হয়েছিলেন; কিন্তু এই চলচ্চিত্রটি শেষ পর্যন্ত মুক্তি পায়নি। ১৯৮০ সালে, কিম ড্যানি ডেনজংপার মনস্তাত্ত্বিক ভৌতিক চলচ্চিত্র "ফির ওহি রাত" এর আশা (রাজেশ খান্নার নায়িকা) নামক প্রধান চরিত্রে অভিনয়ের মাধ্যমে আত্মপ্রকাশ করেছিলেন। উক্ত চলচ্চিত্রে তিনি এমন একটি চরিত্রে অভিনয় করেছিলেন যে রাত্রে প্রায়ই দুঃস্বপ্ন দেখে এক বেদনাদায়ক অভিজ্ঞতার মধ্য দিয়ে যাচ্ছিল। এই চলচ্চিত্রটি বক্স-অফিসে দুর্দান্ত ফল করেছিল এবং সমালোচকেরা তাঁকে একজন "সম্ভাব্য প্রধান অভিনেত্রী" হিসেবে উল্লেখ করেছিলেন।
১৯৮১ সালে, কিম মনমোহন দেশাইয়ের বলিউড চলচ্চিত্র "নসিব" এ কিম নামক চরিত্রে অভিনয় করেছেন; যেখানে তাঁর চরিত্রটি প্রেম এবং অপরাধমূলক বিতর্কের মাঝে জড়ানো এক অল্প বয়সী কিশোরীর ছিল। এই চলচ্চিত্রটি বাণিজ্যিকভাবে সাফল্য লাভ করেছিল এবং এটি উক্ত বছরের দ্বিতীয় সর্বোচ্চ আয় করা চলচ্চিত্র ছিল। তাঁর আগের চলচ্চিত্রগুলোর সাফল্যের পরে, তিনি ইসমাইল শ্রফের অপরাধমূলক চলচ্চিত্র "বুলুন্দ" এ রাজ কুমারের বোনের চরিত্রে অভিনয় করেছিলেন; যে একজন অধ্যাপক ছিল। এটি বক্স-অফিসে মোটামুটি জনপ্রিয়তা পেয়েছিল এবং এটি তাঁর চলচ্চিত্র জীবনকে অগ্রসর হতে আরও সহায়তা করেছিল।
১৯৯৩ সালে কিম চলচ্চিত্র জগৎ থেকে অবসর নিয়েছিলেন। তাঁর শেষ ছবিগুলোতে তিনি বিশেষ অতিথি চরিত্রে অভিনয় করতেন। তিনি "প্রতিকার", "হানিমুন", "বলবান", "মুস্কুরাহট" এবং বুলুন্দের মতো চলচ্চিত্রে অভিনয় করেছেন। তিনি চন্দ্রমুখীর একটি গানে উপস্থিত হয়েচছিলেন, তবে এটি পরে মুছে ফেলা হয়েছিল।
তার অবসর গ্রহণের পরে, কিম জন মাধ্যম এবং সংবাদ মাধ্যমের নিজেকে দূরে রেখেছেন। ১৯৮০-এর দশক জুড়ে সাত বছর ধরে তিনি বলিউড অভিনেতা ড্যানি ডেনজংপার সাথে একটি সম্পর্কে ছিলেন।
শুভা খোটে

শুভা খোটে হলেন একজন ভারতীয় চলচ্চিত্র ও টেলিভিশন অভিনেত্রী। তিনি সাঁতার এবং সাইক্লিংয়ে প্রাক্তন মহিলা জাতীয় চ্যাম্পিয়নও ছিলেন।
শুভা খোটে ভারতের মহারাষ্ট্রের মুম্বইয়ের মারাঠি-কোঙ্কনি পরিবারে জন্মগ্রহণ করেছিলেন। তিনি মারাঠি নাট্য ব্যক্তিত্ব নন্দু খোটের কন্যা। তাঁর মা ছিলেন কর্ণাটকের ম্যাঙ্গালোরের এক কোঙ্কনি মহিলা। অভিনেতা বিজু খোটে তাঁর ছোট ভাই ছিলেন। প্রবীণ অভিনেত্রী দুর্গা খোটে শুভার বাবার ভাইয়ের স্ত্রী ছিলেন। শুভার মামা নয়মপল্লীও একজন অভিনেতা ছিলেন।
শুভা খোটে চার্নি রোডের সেন্ট তেরেসা উচ্চ বিদ্যালয়ে পড়াশোনা করেছেন। মেয়ে হিসাবে তিনি সাঁতার কাটা এবং সাইকেল চালানোয় পারদর্শী ছিলেন; সেই যুগে খুব কম নারী এই জাতীয় খেলায় অংশগ্রহণ করতেন। তিনি ১৯৫২-৫৫ খ্রিস্টাব্দ পর্যন্ত সাঁতার কাটা এবং সাইক্লিংয়ে মহিলাদের জাতীয় চ্যাম্পিয়ন ছিলেন। স্কুল শেষ করার পরে তিনি উইলসন কলেজ থেকে ইংরেজি সাহিত্য বিভাগ হতে স্নাতক সম্পন্ন করেছেন।
শুভা ডি. এম. বালসাবরের (যিনি শুভার মায়ের মতো ম্যাঙ্গালোরের একজন বাসিন্দা) সাথে বিবাহ বন্ধনে আবদ্ধ হয়েছিলেন। শ্রী বালসাবর ভারতীয় কর্পোরেট সংস্থা নোকিলের বিপণন বিভাগের ভাইস প্রেসিডেন্ট ছিলেন। তিনি মারাঠি চলচ্চিত্র "চিমুকলা পাহুনা" (১৯৬৮)-তে একটি বিশেষ চরিত্রে উপস্থিত হয়েছিলেন, যা তিনি একাধারে প্রযোজনা ও পরিচালনা করেছিলেন। তাঁদের মেয়ে ভাবনা বালসাবরও একজন টেলিভিশন অভিনেত্রী।
তিনি মাত্র চার বছর বয়সে শিশু অভিনেত্রী হিসাবে মঞ্চ নাটকে আত্মপ্রকাশ করেছিলেন। শুভা খোটে "সীমা" (১৯৫৫) নামক চলচ্চিত্রে পুটলি চরিত্রে অভিনয়ের মাধ্যমে আত্মপ্রকাশ করেছিলেন। একজন ভাল সাইকেল চালক হওয়ার কারণে এই চরিত্রটি তাঁর কাছে এসেছিল এবং সাইক্লিং সীমার দলকে তাকে নির্বাচন করতে আকর্ষণ করেছিল। সেই থেকে তিনি প্রচুর হিন্দি ও মারাঠি চলচ্চিত্র, মঞ্চ অনুষ্ঠান এবং টেলিভিশন ধারাবাহিকে অভিনয় করেছেন। তিনি বেশিরভাগই মেহমূদের বিপরীতে অভিনয় করেছিলেন এবং এই জুটি জনসাধারণের কাছে বেশ জনপ্রিয় ছিল। তাঁরা একত্রে "শ্বশুরাল", "ভরসা", "জিদ্দি", "ছোটি বহেন", "সাঁঝ অর সবেরা", "লাভ ইন টোকিও", "গৃহস্থি", "হামরাহী" এবং "বেটি বেটে" নামক চলচ্চিত্রে কাজ করেছেন।
তিনি "হেরা ফেরি", "হান দোনো", "ব্যাচেলর'স ওয়াইফ" এবং "লেট'স ডু ইট" (২০০০)-এর মতো কৌতুক নাটক পরিচালনা করেছেন। তাঁর নিজস্ব প্রযোজনা "ব্যাচেলর'স ওয়াইফ" (মারাঠি নাটক "ঘোলাট ঘোল" থেকে অভিযোজিত) মুম্বই এবং আওরঙ্গবাদে ৪০টিরও বেশি অনুষ্ঠানে প্রদর্শিত হয়েছে। তাঁর টিভি অনুষ্ঠান "জবান সামহালকে" ("মাইন্ড ইওর ল্যাঙ্গুয়েজ" অনুষ্ঠানের উপর ভিত্তি করে নির্মিত) বেশ জনপ্রিয়তা অর্জন করেছিল।
দুর্গা খোটে

দুর্গা খোটে (১৪ই জানুয়ারি ১৯০৫ - ২২শে সেপ্টেম্বর ১৯৯১) হলেন একজন ভারতীয় অভিনেত্রী , তিনি তার সময়ের অন্যতম শীর্ষস্থানীয় অভিনেত্রী হিসাবে কাজ শুরু করেছিলেন। তিনি হিন্দি এবং মারাঠি চলচ্চিত্রে অভিনয়ের পাশাপাশি থিয়েটারে প্রায় ৫০ বছরেরও বেশি সময় ধরে অভিনয় করেছিলেন। তিনি তার অভিনয় জীবনে ২০০টি চলচ্চিত্র এবং অসংখ্য মঞ্চ নাটক প্রযোজনা করেছেন।
২০০০ সালে, সহস্রাব্দ সংস্করণে, ইন্ডিয়া টুডে তাঁকে "১০০ জন ব্যক্তি যাঁরা ভারতের আকার দিয়েছেন" তালিকায় উল্লেখ করেছিল এবং তার সম্পর্কে বলেছিল: "দুর্গা খোটে ভারতীয় চলচ্চিত্র জগতের নারীদের জন্য অগ্রণী পর্যায়টি চিহ্নিত করেছেন" কারণ তিনি একান্নবর্তী পরিবারের সদস্য হিসেবে এই জগতে প্রবেশকারী প্রথম মহিলা ছিলেন। এইভাবে তিনি চলচ্চিত্র জগতের একটি সামাজিকভাবে অলঙ্ঘনীয় ধারা ভেঙ্গে দিয়েছিলেন।
তিনি হিন্দি চলচ্চিত্র জগতে মায়ের চরিত্রে অভিনয় করা সেরা দশ অভিনেত্রীদের মধ্যে একজন ছিলেন। মায়ের চরিত্রে অভিনীত তার চলচ্চিত্রের চরিত্রগুলোর মধ্যে কে আসিফের মুঘল-ই-আজমের জোধাবাই চরিত্রটি, বিজয় ভাটের "ভারত মিলাপ"-এর (১৯৪২) কৈকেয়ী চরিত্রটি উল্লেখযোগ্য। তার অভিনীত অন্যান্য জনপ্রিয় চলচ্চিত্রগুলো মধ্যে "চরনোঁ কি দাসী" (১৯৪১), "মির্জা গালিব", "ববি" এবং বিদাই (১৯৭৪) অন্যতম। তিনি ভারতীয় চলচ্চিত্র অবদানের জন্য ভারতীয় চলচ্চিত্রের সর্বোচ্চ পুরস্কার, দাদাসাহেব ফালকে পুরস্কার (১৯৮৩) অর্জন করেছিলেন।
দুর্গা খোটে ১৯০৫ সালের ১৪ই জানুয়ারি তারিখে গোয়া থেকে আগত এবং বাড়িতে কোঙ্কণী ভাষায় কথা বলা একটি পরিবারে জন্মগ্রহণ করেছিলেন। জন্মের সময় তার নাম ছিল বিতা লাদ। তার বাবার নাম পান্ডুরং শামরও লাদ এবং মাতার নাম মঞ্জুলাবাই। তিনি কান্দেওয়াদির একটি বড় যৌথ পরিবারের সাথে তার শৈশব অতিবাহিত করেছিলেন। তিনি ক্যাথিড্রাল উচ্চ বিদ্যালয় এবং সেন্ট জাভিয়ার্স কলেজে পড়াশোনা করেছিলেন; যেখানে তিনি কিশোর বয়সেই, বি.এ. পড়তে পড়তে খোটে পরিবারের এক সদস্যের সাথে বিবাহ বন্ধনে আবদ্ধ হন।
২৬ বছর বয়সেই দুর্গা খোটে তার স্বামীকে হারিয়েছিলেন। উক্ত সময়ে তার বকুল ও হারিন নামে দুটি ছোট ছেলে ছিল। বাচ্চাদের সহায়তার জন্য তাঁকে চলচ্চিত্রে কাজ নিতে হয়েছিল। এটি করতে গিয়ে তাঁকে ঘাত প্রতিঘাতের সম্মুখীন হতে হয়েছিল। তিনি একটি ঐতিহ্যবাহী পরিবারের সদস্য ছিলেন এবং তারা এই চলচ্চিত্র জগতকে অশ্লীল বলে বিবেচনা করতেন। এছাড়াও, উক্ত সময়ে বেশিরভাগ মহিলা চরিত্রগুলো পুরুষরা অভিনয় করতো।
২০১৩ সালের ৩রা মে তারিখে তার মুখের ছবি সংবলিত একটি ডাকটিকিট প্রকাশিত হয়েছিল, ভারতীয় ডাক বিভাগ তাঁকে সম্মান জানাতে এই ডাকটিকিটটি বার করেছিল।
বানৌজা ওমর ফারুক (২০২০)

বাংলাদেশ নৌবাহিনী জাহাজ (সংক্ষেপেঃ বানৌজা) ওমর ফারুক বাংলাদেশ নৌবাহিনীর একটি টাইপ ০৫৩এইচ৩ ফ্রিগেট। যা ইতোপূর্বে চীনের সশস্ত্র বাহিনী পিপলস লিবারেশন আর্মি নেভি'র ইস্টার্ন থিয়েটার কমান্ড কর্তৃক ব্যবহৃত দ্বিতীয় প্রজন্মের ফ্রিগেট। ফ্রিগেটটি চীনের সাংহাইয়ে অবস্থিত জিয়াঙ্গান পোতাঙ্গনে নির্মিত। এর পূর্ব নাম লিয়ানইয়ুঙ্গাং (হাল ৫২২)। এটা বাংলাদেশ নৌবাহিনীর ১০টি ফ্রিগেটের মধ্যে সপ্তম সংযোজন। ফ্রিগেটটি বাংলাদেশ সরকারের ফোর্সেস গোল ২০৩০-এর আওতায় নৌবাহিনীর ত্রিমাত্রিক সক্ষমতা বৃদ্ধির জন্য নৌবহরে সংযোজন করা হয়েছে।
টাইপ ০৫৩এইচ৩ এই ফ্রিগেটটি ১৯৯৮ সালে চীনের পিপলস লিবারেশন আর্মি নেভি'র পূর্ব সাগর নৌবহরে লিয়ানইয়ুঙ্গাং নামে যুক্ত হয়। ২০১৯ সালে পুতিয়ান নামে আরেকটি ফ্রিগেট সহ এই ফ্রিগেটটিকে বিমুক্ত করে এবং সংস্কার করতে জিয়াঙ্গান পোতাঙ্গনে পাঠায়। জুন ২০১৮-তে বাংলাদেশ নৌবাহিনী চীন হতে দুইটি ফ্রিগেট ক্রয়ের চুক্তি করে। চুক্তি অনুযায়ী লিয়ানইয়ুঙ্গাং ও পুতিয়ান ফ্রিগেট সংস্কার করে ১৮ ডিসেম্বর, ২০১৯ তারিখে বাংলাদেশ নৌবাহিনীর কাছে হস্তান্তর করা হয়। বাংলাদেশ নৌবাহিনী সংস্কারকৃত লিয়ানইয়ুঙ্গাং ও পুতিয়ান-এর নাম পরিবর্তন করে বানৌজা ওমর ফারুক ও বানৌজা আবু উবাইদাহ রাখে। ২৩ ডিসেম্বর, ২০১৯ তারিখে সমরযান দুইটি বাংলাদেশের উদ্দেশ্যে যাত্রা করে চীনের জানজিয়াং বন্দর ও মালয়েশিয়ার ক্লাং বন্দর হয়ে প্রায় ৮ হাজার কিলোমিটার সমদ্রপথ পাড়ি দিয়ে ৯ জানুয়ারি, ২০২০ তারিখে নৌবাহিনীর মংলা পোতাশ্রয়ে নোঙ্গর করে। ৫ নভেম্বর, ২০২০-এ জাহাজটি নৌবহরে আনুষ্ঠানিকভাবে যুক্ত করা হয়।
ফ্রিগেটটি দৈর্ঘ্যে ১১২ মিটার এবং প্রস্থে ১২.৪ মিটার যা ঘন্টায় সর্বোচ্চ ২৪ নটিক্যাল মাইল গতিতে পরিভ্রমণ প্রাথমিক যোগ্যতা সম্পন্ন ছিল। কমিশন লাভের সময় জাহাজটির গতিবেগ ২৫ নটিক্যাল মাইলে উন্নীত করা হয়। ফাঁকা অবস্থায় এর ওজন ২২৫০ টন। লোকবল ছাড়া পূর্ণ সমরসজ্জাসহ এর ফ্রিগেটটি ২৩৯৩ টন ভর বহন করতে পারে। এতে ২ শ্যাফট বিশিষ্ট প্রপেলার রয়েছে। কম্বাইন্ড ডিজেল এন্ড ডিজেল ইঞ্জিনের মাধ্যমে এর প্রচালন শক্তি উৎপন্ন হয়। এছাড়াও এতে অত্যাধুনিক সারভাইলেন্স র‍্যাডার, অগ্নি নিয়ন্ত্রণ ব্যবস্থা, গোলানিক্ষেপ নিয়ন্ত্রণ ব্যবস্থা, সাবমেরিন বিধ্বংসী রকেট, র‍্যাডার জ্যামিং ব্যবস্থা রয়েছে। ফ্রিগেটটি একটি অগাস্টা ওয়েস্টল্যান্ড এডাব্লিউ ১০৯ হেলিকপ্টার বহন করতে পারে।
ফ্রিগেটটি আধুনিক প্রযুক্তি সম্পন্ন কামান, ভূমি থেকে আকাশে এবং ভূমি থেকে ভূমিতে উৎক্ষেপণযোগ্য ক্ষেপণাস্ত্র সহ নানাবিধ অস্ত্র ও সামরিক প্রযুক্তিতে সজ্জিত। ফ্রিগেটটির রণসজ্জায় নিম্নোক্ত সমরাস্ত্র রয়েছে-
বানৌজা ওমর ফারুক ২০২২ সালের ২৫ ফেব্রুয়ারি থেকে ৪ মার্চ পর্যন্ত ভারতের বিশাখাপত্তনমে অনুষ্ঠিত ৪৬ দেশের নৌবাহিনীর সমন্বিত আন্তর্জাতিক নৌ মহড়া এক্স মিলান ২০২২-এ বাংলাদেশের প্রতিনিধি ছিল।
চার্মি কৌর

চার্মি কৌর (চার্মে বা চার্মি হিসাবেও বানান করা হয়ে থাকে, (জন্ম: ১৭ই মে ১৯৮৭) হলেন একজন ভারতীয় চলচ্চিত্র নির্মাতা এবং প্রাক্তন অভিনেত্রী। তিনি মূলত তেলুগু চলচ্চিত্রে কাজের পাশাপাশি বেশ কয়েকটি তামিল, মালয়ালম, কন্নড় এবং বলিউডের চলচ্চিত্রে কাজের জন্য অধিক পরিচিত। তিনি চল্লিশেরও বেশি চলচ্চিত্রে অভিনয় করেছেন। তাঁর সবচেয়ে উল্লেখযোগ্য কাজের মধ্যে রয়েছে "ম্যাস" (২০০৪), "অনুকোকুন্দ ওকা রোজু" (২০০৫), "লক্ষ্মী" (২০০৬) এবং "পূর্নামি" (২০০৬)-র মতো বক্স অফিসে জনপ্রিয় ছবি। "পূর্নামি" ছবিতে তিনি একজন দক্ষ কুচিপুড়ি নৃত্যশিল্পী; যার জন্য একজন কুচিপুড়ি নৃত্যশিল্পী হিসেবে সকলের কাছ থেকে ইতিবাচক সমালোচনা পেয়েছিল। অতঃপর তিনি ২০০৬ সালে রাখি নামক চলচ্চিত্রে অভিনয় করেছিলেন; যেটি অতি জনপ্রিয় ছিল।
তারপরে তিনি মন্ত্র (২০০৭)-এর মতো চলচ্চিত্রে উপস্থিত হয়েছিলেন, যার জন্য তিনি পরের বছর "সেরা অভিনেত্রী" বিভাগে রাজ্য নন্দী পুরস্কার অর্জন করেছিলেন। তিনি "মনোরমা" (২০০৯), "কাব্য'স ডায়েরি" (২০০৯) এবং "মঙ্গলা" (২০১১)-তে অভিনয় করেছিলেন; যার জন্য তিনি তেলুগু চলচ্চিত্রের শীর্ষস্থানীয় অভিনেত্রী হিসাবে নিজেকে প্রতিষ্ঠিত করার পাশাপাশি আরেকটি একটি 'রাজ্য নন্দী বিশেষ জুরি পুরস্কার' অর্জন করেছেন। ২০১১ সালে, তিনি বলিউডের জনপ্রিয় অভিনেতা অমিতাভ বচ্চনের সাথে "বুঢঢা... হোগা তেরা বাপ"-এ অভিনয় করেছেন।
চার্মি কৌর ১৯৮৭ সালের ১৭ই মে তারিখে ভারতের মহারাষ্ট্রের মুম্বইয়ের এক পাঞ্জাবি-শিখ পরিবারে জন্মগ্রহণ করেছিলেন। তিনি ওয়াসাইয়ের কারমেলাইট কনভেন্ট ইংরেজি উচ্চ বিদ্যালয়ে পড়াশোনা করেছেন।
তিনি ২০০২ সালে তেলুগু চলচ্চিত্র "নী থোডু কাভালি"-এ অভিনয়ের মধ্য দিয়ে অভিনয় জগতে পদার্পণ করেছেন, উক্ত চলচ্চিত্রের সময় তিনি মাত্র ১৫ বছর বয়সী ছিলেন এবং তিনি একজন গৃহিণী চরিত্রে অভিনয় করেছিলেন। এই চলচ্চিত্রটি ব্যর্থ হয়ে ছিল, তবে এটি দক্ষিণ ভারতীয় চলচ্চিত্র জগতের নজরে আসার জন্য চার্মিকে সহায়তা করেছিল। তাঁর পরের চলচ্চিত্রটি ছিল "কাদাল আড়িবাতিল্লাই" নামক একটি তামিল চলচ্চিত্র। এই সময়ে তিনি বিনয়ন দ্বারা পরিচালিত একটি মালয়ালম চলচ্চিত্রে অভিনয় করেছিলেন; যার নাম "কট্টুচেম্বকম"।
"নীকে মনাসিচানু" নামক শ্রীকান্তের একটি চলচ্চিত্রে অভিনয়ের মাধ্যমে তেলুগু চলচ্চিত্রে তাঁর পুনঃপ্রবেশ ঘটেছিল; তারপরে কৃষ্ণ ভামশী দ্বারা পরিচালিত "শ্রী অঞ্জনিয়াম" নামক চলচ্চিত্রে অভিনয় করার পর "চান্তি" নামক আরেকটি নাট্য চলচ্চিত্র রবি তেজার বিপরীতে জুটি বেঁধেছিলেন। অবশেষে "গৌরি" নামক একটি তেলুগু চলচ্চিত্রে অভিনয়ের মাধ্যমে সকলের নজরে আসেন; এই চলচ্চিত্রে তিনি জনপ্রিয় অভিনেতা সুমন্তের সাথে অভিনয় করেছিলেন।
চারুচন্দ্র চক্রবর্তী

চারুচন্দ্র চক্রবর্তী (জন্ম: ২৩ মার্চ, ১৯০২ — মৃত্যু: ২৫ মে, ১৯৮১) একজন বাঙালি সাহিত্যিক ও ঔপন্যাসিক। তিনি জরাসন্ধ ছদ্মনামেই অধিক পরিচিত। ব্রিটিশ ভারতবর্ষের পূর্ব বাংলার ফরিদপুর জেলার বর্তমানে বাংলাদেশের ব্রাহ্মণডাঙ্গায় তিনি জন্মগ্রহণ করেন।
চারুচন্দ্র চক্রবর্তীর পিতার নাম অম্বিকাচরণ চক্রবর্তী। প্রাথমিক স্কুলের পাঠ শেষে, ১৯২০ খ্রিস্টাব্দে কলকাতার হেয়ার স্কুল থেকে সপ্তম স্থান অধিকার করে ম্যাট্রিক ও প্রেসিডেন্সি কলেজ থেকে অর্থনীতিতে এম. এ পাশ করেন। সিভিল সার্ভিস পরীক্ষায় সর্বোচ্চ নম্বর পেয়ে দার্জিলিংয়ে ডেপুটি জেলার হিসাবে কর্মজীবন শুরু করেন। তারপর দীর্ঘ তিরিশ বছর নানা জেলে বিভিন্ন পদে সুনাম ও কৃতিত্বের সঙ্গে কাজ করে ১৯৬০ খ্রিস্টাব্দে আলিপুর সেন্ট্রাল জেলের সুপারিনটেন্ডন্ট হিসাবে অবসর গ্রহণ করেন।
দীর্ঘ কর্মজীবনে জেলের লৌহকপাটের মধ্যে যে মানুষ গুলিকে দেখেছেন তাদের কথা ও কাহিনী তার উপন্যাসে মূর্ত হয়ে উঠেছে। ১৯৫৩ খ্রিস্টাব্দের ১ লা মে 'লৌহকপাট' এর প্রথম পর্ব গ্রন্থের আকারে প্রকাশিত হয়। এরপর একে একে মোট চারটি পর্বে প্রকাশিত হয়েছে। তার কুড়ি একুশ খানি উপন্যাসের মধ্যে বিশেষ উল্লেখযোগ্য হল - 
তার আত্মজীবনীমূলক রচনা হল, দুটি খণ্ডে 'নিঃসঙ্গ পথিক'। প্রথম খণ্ড প্রকাশিত হয় ১৯৭১ খ্রিস্টাব্দে। ছোট গল্প সংকলনও আছে ছ-খানা। এছাড়া ছোটদের জন্য কিছু লেখা আছে 'রঙচঙ', 'রবিবার', 'যমরাজের বিপদ' প্রভৃতি গ্রন্থে। সাহিত্যকীর্তির জন্য তিনি 'শরৎচন্দ্র স্মৃতি পুরস্কার' ও 'মতিলাল পুরস্কার' লাভ করেন। তার বহু রচনা দেশবিদেশের অন্তত ছয়টি ভাষায় অনূদিত হয়েছে। ১৯৬৩ খ্রিস্টাব্দে তার উপন্যাস 'তামসী' অবলম্বনে হিন্দিতে 'বন্দিনী' নামে চলচ্চিত্রায়িত করেন প্রখ্যাত বাঙালি চলচ্চিত্র প্রযোজক ও পরিচালক বিমল রায় এবং সেরা সম্মান লাভ করে।
আমিরবাই কর্ণটকি

আমিরবাই কর্ণাটকি (১৯০৬ - ৩শে মার্চ ১৯৬৫) প্রারম্ভিক হিন্দি চলচ্চিত্রের একজন বিখ্যাত অভিনেত্রী এবং নেপথ্য সঙ্গীতশিল্পী ছিলেন। তিনি "কন্নড় কোকিলা" নামে বিখ্যাত ছিলেন। মোহনদাস করমচাঁদ গান্ধী তাঁর "বৈষ্ণব জন তো" গানের প্রবল ভক্ত ছিলেন।
আমিরবাই কর্ণাটকি ১৯০৬ সালে ভারতের কর্ণাটকের বাগলকোট জেলার বিলগি শহরের একটি মধ্যবিত্ত পরিবারে জন্মগ্রহণ করেছিলেন। তাঁর পাঁচ বোনের মধ্যে দ্বিতীয় আমিরবাই এবং তাঁর বড় বোন গৌহরবাই বেশ খ্যাতি অর্জন করেছিলেন। আমিরবাই ম্যাট্রিক পাশ করেন এবং পনের বছর বয়সে বোম্বে চলে যান।
আমিরবাই একজন প্রতিভাবান গায়িকা এবং অভিনেত্রী ছিলেন, তিনি কন্নড় (তাঁর মাতৃভাষা) এবং গুজরাতি ভাষায় বেশ দক্ষ ছিলেন। "রণরকদেবী" চলচ্চিত্রের "মাহরে তে গামরে এক বার আওজো" (এই গানটির সুরকার ছিলেন অবিনাশ ব্যাস) গানটি তাঁর অন্যতম বিখ্যাত একটি গুজরাতি গান। এইচএমভি লেবেল সংগীত সংস্থার একজন প্রতিনিধি তাঁর গানের প্রতিভা দেখে এতটাই মুগ্ধ হয়েছিলেন যে, তিনি তাঁকে দিয়ে একটি কাওয়ালী গাওয়ালেন, যা খুব জনপ্রিয় হয়েছিল। এই কাওয়ালী গানটি চলচ্চিত্র নির্মাতা-পরিচালক শওকত হুসেন রিজভীর "জিনাত" (১৯৪৫) চলচ্চিত্রের জন্য ছিল। তাঁর বড় বোন গৌহরবাই একজন অভিনেত্রী ছিলেন এবং আমিরবাইকে ১৯৩৪ সালে "বিষ্ণু ভক্তি" নামক চলচ্চিত্রের একটি চরিত্রে অভিনয় করতে সহায়তা করেছিলেন।
প্রথমদিকে, আমিরবাই চলচ্চিত্রে গান গেয়েছিলেন, তবে তিনি যথেষ্ট সাফল্য অর্জন করতে পারেন নি। ১৯৪৩ সালে, বোম্বে টকিজের "কিসমত" প্রকাশের সাথে সাথে তিনি জনপ্রিয়তা অর্জন করেছিলেন। "কিসমেতের" গানগুলো খুব তাড়াতাড়ি জনপ্রিয় হয়ে উঠে, যার ফলস্বরূপ আমিরবাই খ্যাতি অর্জন করেছিলেন। তাঁর সাফল্যের পিছনে যে মানুষটি ছিলেন, তিনি হলেন সুরকার অনিল বিশ্বাস। তিনি প্রথমদিকে একজন সাধারণ গায়িকা হিসাবে পরিচিত ছিলেন, তবে সংগীত জীবনের অবসানের দিকে তিনি নেপথ্য সঙ্গীতশিল্পী হিসেবে পরিচিত হয়েছিলেন। তিনি ১৯৪৭ সালে তাঁর খ্যাতির শীর্ষে পৌঁছেছিলেন।
১৯৪৭-এর পরে লতা মঙ্গেশকর একজন উদীয়মান তারকা হয়ে ওঠেন, তাই আবারও আমিরভাই অভিনয় জগতে প্রবেশ করেছিলেন। তার পরবর্তী বছরগুলোতে, তিনি বেশিরভাগ পার্শ্বচরিত্রে অভিনয় করেছিলেন। ওয়াহাব পিকচার্সের চলচ্চিত্র "শেহনাজ" (১৯৪৮)-এর জন্যও আমিরবাই সংগীত রচনা করেছিলেন। একই বছরে তিনি গুজরাতি এবং মাড়োয়ারি চলচ্চিত্রের জন্য হিন্দি চলচ্চিত্র জগত প্রায় ছেড়ে দিয়েছিলেন। "ফিল্ম ইন্ডিয়া" নামে একটি বিখ্যাত চলচ্চিত্র পত্রিকা তার একটি নিবন্ধে উল্লেখ করেছিল যে, ২০শ শতাব্দীতে সেই সময় অন্যান্য গায়করা একটি গান গাওয়ার জন্য ৫০০ টাকা পেতেন, কিন্তু আমিরবাই একটি গান গাওয়ার জন্য ১,০০০ টাকা পেতেন।
১৯৬৫ সালে তিনি পক্ষাঘাতগ্রস্থ হয়ে মাত্র চার দিন পরে মারা যান। তাকে তাঁর নিজের শহরেই কবরস্থ করা হয়। এখনও তাঁর পরিবার বিজয়পুরা (বিজাপুর) শহরে অবস্থিত একটি সিনেমা হল "আমির টকিজ" কে চালান।
সঞ্জনা কাপুর

সঞ্জনা কাপুর (জন্ম: ২৭ নভেম্বর ১৯৬৭) হলেন একজন ভারতীয় নাট্য ব্যক্তিত্ব এবং ভারতীয় ও ব্রিটিশ বংশোদ্ভূত প্রাক্তন ব্রিটিশ চলচ্চিত্র অভিনেত্রী। তিনি প্রয়াত শশী কাপুর এবং প্রয়াত জেনিফার কেন্ডালের কন্যা। তিনি ১৯৯৩ থেকে ২০১২ সালের ফেব্রুয়ারি মাস পর্যন্ত মুম্বইয়ের পৃথ্বী মঞ্চে পরিচালনার দায়িত্ব পালন করেছেন।
সঞ্জনা কাপুর ১৯৬৭ সালের ২৭শে নভেম্বর তারিখে ভারতের মহারাষ্ট্রের বোম্বের বিখ্যাত কাপুর পরিবারে জন্মগ্রহণ করেছিলেন। তাঁর পিতামহ ছিলেন পৃথ্বীরাজ কাপুর এবং তাঁর চাচারা হলেন রাজ কাপুর এবং শাম্মী কাপুর। তাঁর ভাই কুনাল কাপুর এবং করণ কাপুরও বেশ কয়েকটি চলচ্চিত্রে অভিনয় করেছেন। তাঁর নানী জেফ্রি কেন্ডাল এবং লরা কেন্ডাল অভিনেত্রী ছিলেন; তাঁদের নাট্যদল শেক্সপিয়ার এবং শ অভিনয় করতে ভারত ও এশিয়া সফর করেছিলেন। দ্য মার্চেন্ট আইভরি ফিল্ম নির্মিত "শেকসপিয়র ওয়াল্লাহ" ছবিটি হালকাভাবে এই পরিবারটিকে ভিত্তি করে তৈরি হয়েছিল, যেখানে তাঁর বাবা এবং তাঁর খালা (অভিনেত্রী ফেলিসিটি কেন্ডাল) অভিনয় করেছিলেন। সঞ্জনা কাপুর মুম্বইয়ের বোম্বে ইন্টারন্যাশনাল স্কুলে পড়াশোনা করেছেন।
তিনি ১৯৮১ সালে তাঁর বাবার দ্বারা প্রযোজিত "৩৬ চৌরিঙ্গি লেন" নামক চলচ্চিত্রে অভিনয়ের মধ্য দিয়ে তাঁর অভিনয়ের সূচনা করেছিলেন; তাঁর মা জেনিফার কেন্ডাল উক্ত চলচ্চিত্রের মুখ্য চরিত্রে অভিনয় করেছিলেন। তিনি তাঁর মায়ের দ্বারা অভিনীত চরিত্রটির ছোট বেলার চরিত্রে অভিনয় করেছিলেন। পরে তিনি তাঁর বাবার প্রযোজনায় নির্মিত "উৎসব" (১৯৮৪) ছবিতে হাজির হয়েছিলেন এবং "হিরো হীরালাল" (১৯৮৯) নামক একটি বলিউড চলচ্চিত্রে অভিনয়ের মাধ্যমে প্রথম কেন্দ্রীয় চরিত্রে অভিনয় করেছিলেন, যা বক্স অফিসে সফল হয়েছিল।
এরপরে তিনি ১৯৮৮ সালে মীরা নায়েরের সমালোচিত এবং প্রশংসিত চলচ্চিত্র সালাম বোম্বেতে উপস্থিত হয়েছিলেন, তবে ১৯৯০-এর দশকে তিনি মঞ্চ নাটকের দিকে মনোনিবেশ করেন এবং চলচ্চিত্রে অভিনয় ছেড়ে দেন। ১৯৯১ সালে, তিনি ফে এবং মাইকেল কানিনের "ব্রডওয়ে" নাটক অবলম্বনে নির্মিত আকিরা কুরোসাওয়ার অমর চলচ্চিত্র "রাশোমোন"-এ জাপানি স্ত্রীর চরিত্রে অভিনয় করেছিলেন। তিনি এ. কে. বীরের "আরণ্যক"-এ অভিনয় করেছেন। তিনি সাড়ে তিন বছর ধরে টেলিভিশনে "আমুল ইন্ডিয়া শো"তে উপস্থাপনার দায়িত্ব পালন করেছেন। তিনি মুম্বইয়ের জুহুতে পৃথ্বী থিয়েটার পরিচালনা করেছেন এবং ২০১১ সাল পর্যন্ত শিশুদের জন্য থিয়েটার কর্মশালা পরিচালনা করেছিলেন।
২০১১ সালে, তিনি পৃথ্বী থিয়েটার ছেড়ে যাওয়ার সিদ্ধান্ত ঘোষণা করেছিলেন এবং ২০১২ সালে "জুনুনথিয়েটার" (যেটি একটি চারুকলা ভিত্তিক সংস্থা, যা ভ্রমণ দলের সাথে কাজ করে) চালু করেছিলেন। এটি ভারত জুড়ে ছোট ছোট স্থানে নাটক মঞ্চায়ন করে থাকে।
অশ্বিনী কালসেকর

অশ্বিনী কালসেকর (জন্ম: ২২শে জানুয়ারি ১৯৭০) হলেন একজন ভারতীয় অভিনেত্রী, যিনি বেশিরভাগ সময়ে মারাঠি টেলিভিশন এবং চলচ্চিত্র জগতে কাজ করেন। পরবর্তীতে তিনি হিন্দি টেলিভিশন ধারাবাহিক এবং শ্রীরাম রাঘাবন, রোহিত শেট্টি এবং রাম গোপাল বর্মার মতো বিখ্যাত পরিচালকদের সাথে কাজ করার জন্য অধিক পরিচিতি লাভ করেছেন। টেলিভিশন ধারাবাহিকে তাঁর অভিনীত সেরা চরিত্র ছিল জি টিভিতে প্রচারিত জনপ্রিয় টেলিভিশন ধারাবাহিক "জোধা আকবর"-এ। তিনি ১৯৯৯ সালের জনপ্রিয় বিজ্ঞান কল্প কৌতুক ধারাবাহিক "মি. গায়েবের" মাধ্যমে তাঁর অভিনয় জীবন শুরু করেছিলেন; এই ধারাবাহিকটি জি টিভিতে প্রচারিত হত। তিনি একতা কাপুরের টেলিভিশন ধারাবাহিক "কসম সে"-তে জিজ্ঞাসা ওয়ালিয়া, বাচ্চাদের সুপারহিরো ধারাবাহিক "শক্তিমান"-এ প্রথম ভারতীয় ক্যাটওয়ম্যান চরিত্রে, "অফসার বিটিয়া" ধারাবাহিকে সিকা থাকুরিয়াঁ এবং "কবচ"-এ সৌদামিনী চরিত্রে অভিনয়ের জন্য অধিক পরিচিত। তিনি মারাঠি রিয়ালিটি টেলিভিশন অনুষ্ঠান "ফু বাই ফু"-এর একজন বিচারকও হয়েছিলেন। তিনি নীতেশ পান্ডের সাথে বিবাহ বন্ধনে আবদ্ধ হন, পরে তিনি তাঁর সাথে বিবাহ বিচ্ছেদ করেছেন এবং পরবর্তীতে ২০০৯ সালে মুরলী শর্মার সাথে বিবাহ বন্ধনে আবদ্ধ হন। ২০১১ সালে তিনি বদ্রীনাথ-এ অভিনয়ের মাধ্যমে তাঁর স্বামীর মতো তেলুগু চলচ্চিত্রে আত্মপ্রকাশ করেছিলেন। ২০১৯ সালে, তিনি জি-এর ওয়েব প্ল্যাটফর্ম, জি৫-এর ওয়েব অনুষ্ঠান "চার্জশিট: দ্য শাটলকক মার্ডার" এবং এমএক্স প্লেয়ার-এর ওয়েব অনুষ্ঠান "চিজকেক"-এর সাথে চারু চরিত্রে অভিনয়ের মাধ্যমে আত্মপ্রকাশ করেছিলেন; যা ২০১৯ সালের ডিসেম্বর মাসে মুক্তি পেয়েছে।
অশ্বিনী কালসেকর ১৯৭০ সালের ২২শে জানুয়ারি তারিখে ভারতের মহারাষ্ট্রের মুম্বইয়ের গোয়ার পূর্বসূরী কোঙ্কানি দেশস্থ ব্রাহ্মণ পরিবারে জন্মগ্রহণ করেছিলেন। তাঁর বাবা অনিল কালসেকর একজন ব্যাংক কর্মচারী ছিলেন। অশ্বিনী তাঁর বি. এ. মুম্বই থেকে এবং ১৯৯১ সালে স্নাতক ডিগ্রি অর্জন করেছেন। পড়াশুনার পর তিনি ১৯৯১ থেকে ১৯৯৪ সাল পর্যন্ত মঞ্চ নাটকে অভিনয় করেছিলেন। ১৯৯২ থেকে ১৯৯৩ সাল পর্যন্ত তিনি অভিনেত্রী হওয়ার স্বপ্ন অনুসরণ করতে অভিনেত্রী নীনা গুপ্তার অধীনে প্রশিক্ষণরত ছিলেন। তিনি মুজাম্মিল ভকিলের অধীনে ১৯৯২ থেকে ১৯৯৫ পর্যন্ত থিয়েটারের অভিনেতা প্রশিক্ষক ছিলেন। অশ্বিনী একজন প্রশিক্ষিত কত্থক নৃত্যশিল্পীও।
অশ্বিনী ১৯৯৯ সালে নীতেশ পান্ডের সাথে বিবাহ বন্ধনে আবদ্ধ হন। ২০০২ সালে অজানা কারণে এই জুটির বিচ্ছেদ ঘটে। পরবর্তীতে ২০০৯ সালে তিনি চলচ্চিত্র ও টেলিভিশন অভিনেতা মুরলী শর্মাকে বিয়ে করেন।
১৯৯৬ সালে অশ্বিনী মারাঠি চলচ্চিত্র "তুলা ঝাপর লা"-এর একটি চরিত্রে অভিনয় করেছিলেন। এর পরে তিনি বেশ কয়েকটি মারাঠি চলচ্চিত্র অভিনয় করেছেন; যেখানে তিনি পার্শ্ব চরিত্রে অভিনয় করেছিলেন। ১৯৯০-এর দশকের মাঝামাঝি সময়ে, তিনি তাঁর টেলিভিশন জীবন শুরু করেছিলেন; যার মধ্যে "শান্তি", সি. আই. ডি., "আনজানে", "সিদ্ধান্ত" এবং "কে. স্ট্রিট পালি হিলের" মতো টেলিভিশন ধারাবাহিক উল্লেখযোগ্য।
বলড়া ইউনিয়ন

বলড়া বাংলাদেশের মানিকগঞ্জ জেলার অন্তর্গত হরিরামপুর উপজেলার একটি ইউনিয়ন।
বলড়া ইউনিয়ন হরিরামপুর উপজেলার আওতাধীন একটি ইউনিয়ন পরিষদ। এ ইউনিয়নের প্রশাসনিক কার্যক্রম হরিরামপুর উপজেলার আওতাধীন।
আজিমনগর ইউনিয়ন, হরিরামপুর

আজিমনগর ইউনিয়ন বাংলাদেশের মানিকগঞ্জ জেলার অন্তর্গত হরিরামপুর উপজেলার একটি ইউনিয়ন।
আজিমনগর ইউনিয়ন হরিরামপুর উপজেলার আওতাধীন একটি ইউনিয়ন পরিষদ। এ ইউনিয়নের প্রশাসনিক কার্যক্রম হরিরামপুর উপজেলার আওতাধীন। আয়তন প্রাায় ৪২৪৪ (বর্গ কিঃ মিঃ)
আজিমনগর ইউনিয়নের লোকসংখ্যা ৮৫৪৯ জন (প্রায়) (২০১১ সালের আদম শুমারি অনুযায়ী)
বীনা কাক

বীনা কাক (জন্ম: ১৫ই ফেব্রুয়ারি ১৯৫৪) হলেন একজন ভারতীয় রাজনীতিবিদ এবং হিন্দি চলচ্চিত্র অভিনেত্রী।
বীনা কাক ১৯৫৪ সালের ১৫ই ফেব্রুয়ারি তারিখে ভারতের রাজস্থানের ভরতপুর জেলায় জন্মগ্রহণ করেছিলেন। তাঁর বাব ড. এম. আর. ভাসিন একজন সরকারী চিকিৎসক। তিনি তাঁর বাবা-মায়ের ছয় সন্তানের মধ্যে একজন। জন্মগতভাবে তাঁর নাম বীনা ভাসিন ছিল। তাঁর তিন ভাই ও দুই বোন রয়েছে। তাঁর ভাইয়েরা হলেন ড. বি. বি. ভাসিন (যিনি যুক্তরাজ্যের একজন চিকিৎসক), বি. বি. ভাসিন (যিনি একজন অবসরপ্রাপ্ত আইপিএস অফিসার) এবং ২০০৪ সালে প্রয়াত কর্নেল ইন্দ্র ভূষণ। তাঁর বোনরা হলেন মার্কিন যুক্তরাষ্ট্রে অবস্থিত স্কুলের একজন অবসরপ্রাপ্ত স্কুল শিক্ষিকা কুসুম সুরি এবং লেখিকা ও নারীবাদী কর্মী কমলা ভাসিন।
কাক ১৯৭৮ সালে উদয়পুরের হোম সায়েন্স কলেজ থেকে স্নাতক ডিগ্রি অর্জন করেছেন এবং তারপরে গুজরাতের বড়োদরার মহারাজা সায়াজিরাও বিশ্ববিদ্যালয় থেকে স্নাতকোত্তর ডিগ্রি নিয়েছিলেন। তারপরে তিনি ভরত কাকের সাথে বিবাহ বন্ধনে আবদ্ধ হয়েছেন। তিনি (ভরত কাক) যোধপুরের কাশ্মীরি পরিবারের অন্তর্ভুক্ত ছিলেন, যার ফলে তিনি যোধপুর এবং উদয়পুর রাজ পরিবারের কাছ থেকে জাগির (জমি) পেয়েছিলেন। এই পরিবারটি ৩০০ বছর আগে কাশ্মীর থেকে চলে এসেছিল। তাঁদের বিবাহটি তাঁর ভাইয়ের ব্যবস্থাপনায় ঘটিত দেখাশোনার বিবাহ ছিল। পরে তাঁদের বিচ্ছেদ হয়ে যায়।
কাকের প্রাক্তন স্বামী ভরত কাক রাজস্থানে বসবাসকারী কাশ্মীরি পণ্ডিত পরিবারের অন্তর্ভুক্ত ছিলেন। তাঁর পরিবার (যিনি মূলত কাশ্মীরের বাসিন্দা) দুই শতাব্দীরও বেশি সময় ধরে রাজস্থানের (পালি জেলায়) রানি শহরে বাস করছেন এবং নেহেরু পরিবারের (যাঁরা রাজস্থানে বসবাসকারী আরেকটি কাশ্মীরি পণ্ডিত পরিবার ছিলেন) সাথে দীর্ঘদিনের যোগাযোগ রয়েছে। ১৮০০-এর শতকের শেষের দিকে, নেহেরুরা এলাহাবাদ হাইকোর্টে আইন প্রয়োগের জন্য মতিলাল নেহেরু এলাহাবাদে চলে আসার আগে রাজস্থানে বাস করতেন। ভরত কাককে বিয়ে করার পরে, বীনা কাক ভারতীয় জাতীয় কংগ্রেসের একজন সদস্য হিসাবে ১৯৮০-এর দশকের গোড়ার দিকে রাজনীতিতে প্রবেশ করেছিলেন। ১৯৮৫ সালে, রাজনীতিতে এবং নতুন কংগ্রেস পার্টিতে 'নতুন রক্ত' আনার জন্য রাজীব গান্ধীর বহুল প্রচেষ্টার অংশ হিসাবে, কোটা জেলার ছোট্ট গ্রামগুলোর (যেখানে বীনা তাঁর শৈশবকাল কাটিয়েছেন) সরকারী বিদ্যালয়ে শিক্ষা প্রদানের মাধ্যমে বীনা একজন কংগ্রেস কর্মী হিসেবে তৃণমূল পর্যায়ে শুরু করেছিলেন। একই সাথে তাঁর শাশুড়িকে তিনি কৃষিতে সাহায্য করতেন। তিনি প্রথম নারী উদ্যোক্তা হিসেবে পালির যুব কংগ্রেসের সভাপতি হয়ে উঠেছিলেন। তারপরে তিনি জেলার মহিলা কংগ্রেস সভাপতি হন। তাঁর কাজটি রাজ্য নেতৃত্ব, বিশেষত বিষ্ণু মোদী এবং গৌরী পুনিয়া লক্ষ্য করেছিলেন। ১৯৮৩ সালে মুলচাঁদের পক্ষেও তিনি জোর প্রচার করেছিলেন।
২০১১ সালে বনমন্ত্রী হিসাবে এক তীব্র পরিবেশবাদী বীনা কাক কুম্ভলগড় অভয়ারণ্যটিকে জাতীয় উদ্যান হিসাবে রূপান্তরিত করতে সহায়ক ভূমিকা পালন করেছিলেন। ২০১৩ সালে, রনথম্বোর ও সরিস্কারের পরে মুকান্দারা পাহাড়কে তৃতীয় টাইগার রিজার্ভ হিসাবে বিজ্ঞপ্তি দেওয়ার ক্ষেত্রে বীনা কাক গুরুত্বপূর্ণ ভূমিকা পালন করেছিলেন। বীনা কাক সম্প্রতি রনথম্বোরের সাইলেন্ট সেন্টিনেলস নামে একটি বই প্রকাশ করেছেন, যা বন্য ও তার ছোট এবং বড় প্রাণীর প্রতি ভালবাসা এবং আবেগের ফলস্বরূপ।
খানমোহনা রেলওয়ে স্টেশন

খানমোহনা রেলওয়ে স্টেশন বাংলাদেশের চট্টগ্রাম বিভাগের চট্টগ্রাম জেলার পটিয়া উপজেলায় অবস্থিত একটি রেলওয়ে স্টেশন।
আসাম বেঙ্গল রেলওয়ে কম্পানি চট্টগ্রাম-ষোলশহর লাইন ১৯২৯ সালে, ষোলশহর-নাজিরহাট লাইন ১৯৩০ সালে, ষোলশহর-দোহাজারী লাইন ১৯৩১ সালের মধ্যে নির্মাণকাজ শেষ করে। ষোলশহর দোহাজারী লাইনের স্টেশন হিসেবে খানমোহনা রেলওয়ে স্টেশন তৈরি করা হয়।
খানমোহনা রেলওয়ে স্টেশন দিয়ে একাধিক লোকাল ট্রেন চলাচল করে। তবে কোন আন্তঃনগর ট্রেন চলাচল করে না।
রাজী নারায়ণ

রাজী নারায়ণ হলেন একজন নৃত্যশিল্পী, সংগীতশিল্পী এবং সুরকার। তিনি ভারতের মুম্বাইতে বাস করেন। তিনি 'নৃত্য গীতাঞ্জলি'র প্রতিষ্ঠাতা-পরিচালক। এটি মুম্বাইয়ের একটি নৃত্য বিদ্যালয় যেখানে শিক্ষার্থীদের ভরতনাট্যম, কর্ণাটকী সংগীত এবং নাট্টুভঙ্গমে (নান্দনিক প্রভাব সহ নৃত্য উপস্থাপন) প্রশিক্ষণ দেওয়া হয়। এছাড়াও এখানে ভরতনাট্যমের জন্য মুখ সজ্জা এবং কেশ বিন্যাস শেখানো হয়। 
রাজী নারায়ণ ১৯৩১ সালের ১৯শে আগস্ট চেন্নাইতে জন্মগ্রহণ করেন। তিনি এস. নারায়ণ আয়ার ও গঙ্গাম্মলের একাদশতম সন্তান ছিলেন। শৈশবেই তিনি চারুকলা সম্বন্ধে অত্যন্ত স্বচ্ছন্দ ছিলেন। তাঁর বাবা চারুকলার ক্ষেত্রে একজন খ্যাতিমান ব্যক্তি ছিলেন। তিনি তাঁর নিজের প্রযোজনার মঞ্চায়ন করেছিলেন, এমনকি চলচ্চিত্র নির্মাণও করেছিলেন। তাঁর বড় পরিবারের বেশিরভাগ সদস্য তার অধিকাংশ ভূমিকায় অভিনয় করতেন। মাত্র সাড়ে চার বছর বয়সী রাজী তেলুগু গান 'নেরামিঞ্চাকুরা' রেকর্ড করে ছিলেন। ১৯৩৭-৩৮-এর দিকে তিনি তাঁর বাবার প্রযোজিত চলচ্চিত্রগুলিতে অভিনয় করেছিলেন এবং গানও গেয়েছিলেন, এগুলির মধ্যে ছিল শক্তি মায়া, বাল ভক্তন, ও সন্ত একনাথ। এগুলিতে প্রধান ভূমিকা তাঁরই ছিল এবং গানগুলিও তিনি নিজেই গেয়েছিলেন।
রাজী তাঁর বড় দিদি নীলা বালসুব্রমণ্যম এবং কে ললিতার কাছে ৫ বছর বয়স থেকে ভরতনাট্যম শিখতে শুরু করেছিলেন। নীলা ছিলেন নটরাজ নাট্য নিকেতনের প্রতিষ্ঠাতা পরিচালক এবং ললিতা ছিলেন শ্রী সরস্বতী গণ নিলয়মের প্রতিষ্ঠাতা-পরিচালক। সাত বছর বয়সে রাজী কর্ণাটকী সংগীত শিখতে শুরু করেছিলেন তাঁর আর এক দিদি সুলচনা মহাদেবনের কাছ থেকে, এছাড়াও তুরাইউর রাজগোপাল সরমা এবং ভি.ভি. সাদগোপালান তাঁকে কর্ণাটকী সংগীত শিখিয়েছিলেন। নয় বছর বয়সে ভরতনাট্যমে তাঁর আরঙ্গেত্রম (প্রথম মঞ্চ প্রবেশ) হয় এবং কর্ণাটকী সংগীতে হয় চোদ্দ বছর বয়সে।
তিনি দুই দশকেরও বেশি সময় ধরে মুম্বই বিশ্ববিদ্যালয়ের বোর্ডের সদস্য হিসাবে দায়িত্ব পালন করে গেছেন। চারুকলার স্নাতক এবং স্নাতকোত্তর কোর্সে (বিএফএ এবং এমএফএ)ডিগ্রি পরীক্ষার্থী এবং পিএইচডি জন্য গবেষণার পত্রের পরীক্ষক হিসাবে তিনি কাজ করেছেন।
নারায়ণ ভরতনাট্যমের জন্য ২০০ টিরও বেশি গান রচনা করেছেন এবং এর কয়েকটি গ্রন্থ তাঁর নৃত্য গীতমালা (২ খণ্ড)তে প্রকাশ করেছেন। তিনি " সংগীত শাস্ত্র মালা " নামে কর্ণাটকী সংগীতের মূল বিষয়গুলি সম্পর্কে একটি বইও প্রকাশ করেছেন। নাট্য শাস্ত্রের মূল বিষয়গুলি ব্যাখ্যা করে একটি বই "নাট্যশাস্ত্র মালা" তিনি লিখেছিলেন।
শ্রীমতী রাজী নারায়ণ তাঁর কর্ম জীবনের শুরুতে অল ইন্ডিয়া রেডিওতে যোগ দিয়েছিলেন এবং কর্ণাটকী সংগীতশিল্পী হিসাবে নাম অর্জন করেছিলেন। একই সাথে, তিনি একজন ভারতনাট্যম শিক্ষক হিসাবে ব্যাপক খ্যাতি অর্জন করেছিলেন, মুম্বইয়ে তাঁর বিদ্যালয় নৃত্য গীতঞ্জলিতে নৃত্যশিল্পীদের প্রশিক্ষণ দিয়েছেন। এখানে তিনি ভরতনাট্যম এবং কর্ণাটকী সংগীতে কর্মশালা এবং বক্তৃতা-প্রদর্শনী পরিচালনা করেছেন, এবং তিরুমায়িলাই কুরাভানজী, তিরুমাল আঝাগর, ভাল্লিমালাই কুরাভানজি, রাধা কা শ্যাম, কুদরত, পারিজাতম, এবং কৃষ্ণ লীলাসহ অনেক নৃত্যনাট্যের নৃত্য পরিকল্পনা করেছেন। তিনি দেশ বিদেশে বিভিন্ন নৃত্যের উৎসব এবং সম্মেলনে অংশ নিয়েছেন।
তিনি শীর্ষস্থানীয় প্রতিষ্ঠান কর্তৃক সম্মানিত বেশ কয়েকটি সম্মানের প্রাপক। শ্রীমতী রাজী নারায়ণ ভরতনাট্যমে তাঁর অবদানের জন্য সংগীত নাটক অকাদেমির ঠাকুর পুরস্কার পেয়েছেন।
ঈডা

ঈডা ("অর্থাৎ" এখানে) হল ২০১৮ সালে মুক্তিপ্রাপ্ত একটি ভারতীয় মালয়ালম প্রণয়ধর্মী চলচ্চিত্র। ছবিটির চিত্রনাট্যকার, সম্পাদক ও পরিচালক ছিলেন বি. অজিতকুমার। এই ছবিটি উত্তর মালাবারের কান্নুরের রাজনৈতিক হিংসার প্রেক্ষাপটে উইলিয়াম শেকসপিয়রের "রোমিও অ্যান্ড জুলিয়েট" নাটকের একটু আধুনিক পুনর্নির্মাণ। ছবিতে মুখ্য ভূমিকায় অভিনয় করেন শেয়িন নিগম ও নিমিশা সজয়ন। কালেকটিভ ফেজ ওয়ানের সহযোগিতায় ডেল্টা স্টুডিওর ব্যানারে শর্মিলা রাজা এই ছবিটি প্রযোজনা করেন।
ছবির কাহিনির প্রেক্ষাপট কেরল রাজ্যের উত্তর মালাবার অঞ্চল। এমবিএ স্নাতক আনন্দ (শেয়িন নিগম) মহীশূরে একটি বিমা কোম্পানিতে প্রবেশক-স্তরের ব্যবস্থাপক পদে চাকরি করে। ঘটনাচক্রে তার সঙ্গে আলাপ হয় ঐশ্বর্যার (নিমিশা সজয়ন)। ঐশ্বর্যা মহীশূরেরই এক ছাত্রী। প্রারম্ভিক আলাপচারিতা ও কয়েকটি ফোন কলের পর, তারা একে অপরের প্রেমে পড়ে যায়।
আনন্দের পরিবার ও ঐশ্বর্যার পরিবার কান্নুরের পরস্পর বিরোধী দুই রাজনৈতিক দলের সক্রিয় সদস্য। সেই কথা জানতে পেরে ঐশ্বর্যা তার ও আনন্দের সম্পর্ক ভেঙে দিতে চায়। তার ভয় হয়েছিল, এই ঝামেলায় পড়লে আনন্দ হয়তো খুন হয়ে যাবে। কিন্তু আনন্দ অনড় থাকে। ফলে দু’জনের মধ্যে সম্পর্কটিও টিকে যায়।
ঐশ্বর্যার পরিবার এক ঘনিষ্ঠ পারিবারিক বন্ধুর সঙ্গে তার বিয়ের বন্দোবস্ত করে। ঐশ্বর্যা ঠিক করে যে সে রেজিস্ট্রি করে আনন্দকে বিয়ে করবে। তারা দু’জনে মহীশূরের এক ম্যারেজ রেজিস্ট্রারের কাছে গিয়ে রেজিস্ট্রি সারে। যদিও সেই দিনই আনন্দের এক জ্ঞাতিভাই কান্নুরে খুন হয়ে যায়। তার শেষকৃত্যে যোগ দিকে আনন্দ বাড়িতে আসে।
আনন্দ জানতে পারে যে, প্রতিশোধ নেওয়ার জন্য তার পরিবার ঐশ্বর্যার এক জ্ঞাতিভাই কারিপ্পল্লি দীনেশনকে হত্যার পরিকল্পনা করেছে। আনন্দ ঐশ্বর্যার থেকে তার ফোন নম্বর দিয়ে তাকে ফোন করে জানালো যে সে তার সঙ্গে দেখা করতে চায়। আনন্দ দীনেশনকে সতর্ক করে বলল যে, বিরোধী দলটি তাকে খুন করার পরিকল্পনা করছে। কিন্তু দীনেশন সেই কথায় গুরুত্ব দিল না। ফেরার পথে দীনেশন আক্রান্ত হল। আনন্দ আক্রমণকারীদের থামাতে চেষ্টা করেও ব্যর্থ হল। আনন্দ দীনেশনকে হাসপাতালে নিয়ে গেল। কিন্তু দীনেশন বাঁচল না।
পুলিশ জানতে পারে যে, সেই দিন আনন্দ দীনেশনকে ফোন করেছিল। সেই কারণে আনন্দই হয়ে ওঠে এই খুনের প্রধান সন্দেহভাজন। পরিবার ও পার্টির চাপে আনন্দকে গা ঢাকা দিতে হয়। আনন্দকে যেহেতু পুলিশের চোখে ধুলো দেওয়ার জন্য নিজের ফোন সুইচ অফ করে রাখতে হয়েছিল, সেই হেতু ঐশ্বর্যাও তার সঙ্গে যোগাযোগ করতে পারল না। আনন্দকে বাঁচানোর জন্য তাকে পুলিশের মামলার হাত থেকে নিষ্কৃতি দেওয়ার শর্তে সুধাকরণকে বিয়ে করতে রাজি হয়ে গেল ঐশ্বর্যা।
ঐশ্বর্যার সঙ্গে সুধাকরণের বিয়ে হল ঠিকই, কিন্তু তার সঙ্গে রাত কাটাতে ঐশ্বর্যা অস্বীকার করল। সুধাকরণ চলে গেল বাড়ির ভিতরে। ঐশ্বর্যা বাইরেই বসে রইল। ঐশ্বর্যা ঠিক করল যে, সে আনন্দকে খুঁজতে যাবে। এদিকে আনন্দ যখন ঐশ্বর্যার সঙ্গে দেখা করতে আসছিল, তখন বিরোধী দলের সদস্যরা একটি মন্দিরের কাছে তার উপর হামলা করে। আনন্দ ভাবল, সে এবার খুন হয়ে যাবে। তাই সে পুলিশ ডাকতে ফোন সুইচ অন করল। সেই সময় ঐশ্বর্যাও আনন্দকে ফোন করল। আনন্দ তাকে বলে দিল যে সে কোথায় আছে। শেষ পর্যন্ত দু’জনের দেখা হল এবং সৌভাগ্যক্রমে সেই রাতে গুন্ডারা তাদের দেখতে না পাওয়ায় তারা বেঁচে গেল। ছবির শেষ দৃশ্যে দেখা যায়, দু’জনেই সুখী এবং হাত ধরাধরি করে মুক্তির পথে হেঁটে চলেছে।